**กสอ. ระดมความคิดเห็นเร่งวางกรอบยุทธศาสตร์การพัฒนาพื้นที่ภาคเหนือเต็มสูบ**

เชียงใหม่ 4 กันยายน 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม เป็นประธานเปิดการประชุมนำเสนอ ผลการศึกษา "การจัดทำยุทธศาสตร์และแผนปฏิบัติการพัฒนาอุตสาหกรรมระดับภูมิภาค : ภาคเหนือ" ณ โรงแรมดิเอ็มเพลส จ.เชียงใหม่ ในการนี้ นายภาสกร ชัยรัตน์ ผอ.กองยุทธศาสตร์และแผนงาน นายเจตนิพิฐ รอดภัย เลขานุการกรม นายสุรพล ปลื้มใจ ผอ.ศูนย์ส่งเสริมอุตสาหกรรมภาคที่ 1 จ.เชียงใหม่ พร้อมด้วยผู้บริหารและเจ้าหน้าที่กรมส่งเสริมอุตสาหกรรม (กสอ.) ร่วมระดมความคิดเห็นจัดทำประเด็นยุทธศาสตร์ การพัฒนาอุตสาหกรรมในพื้นที่ภาคเหนือ รวมถึงการนำเสนอโครงการที่สำคัญในอนาคต โดยมีทีมอาจารย์ที่ปรึกษาจากมหาวิทยาลัยธรรมศาสตร์ให้คำแนะนำตลอดการสัมมนา

อธิบดีกอบชัยฯ กล่าวว่า ภาคเหนือนับเป็นภูมิภาคที่มีทุนทางสังคมและวัฒนธรรมประเพณีที่โดดเด่น มีการสร้างสรรค์พัฒนาการผลิตสินค้าและการบริการ รวมถึงมีแหล่งท่องเที่ยวที่มีชื่อเสียงในระดับสากล ขณะเดียวกันยังเป็นแหล่งพื้นที่ทางการเกษตรที่สำคัญและเหมาะสม สามารถเชื่อมต่อกับประเทศเพื่อนบ้านในกลุ่มอนุภูมิภาคกลุ่มแม่น้ำโขงพร้อมขยายสู่ประเทศจีนตอนล่าง ดังนั้น กสอ. จึงมีเป้าหมายส่งเสริมกลุ่มอุตสาหกรรมเกษตรแปรรูป ท่องเที่ยวและบริการ ดิจิทัล การแพทย์ และอุตสาหกรรมเชิงสร้างสรรค์ โดยการส่งเสริมให้ภาคเหนือเป็นฐานเศรษฐกิจสร้างสรรค์ที่มีมูลค่าสูง ควบคู่การพัฒนาการท่องเที่ยวและธุรกิจบริการ การต่อยอดการผลิตสินค้าและบริการที่มีศักยภาพด้วยภูมิปัญญาและนวัตกรรม รวมถึงการพัฒนากลุ่มผู้สูงอายุทั้งระบบ

นอกจากนี้ กสอ. ยังมุ่งขับเคลื่อนตาม Flagship ของภาคเหนือในด้านการพัฒนากลุ่ม Startup โดยเฉพาะทายาทธุรกิจ การสนับสนุน Food Innovation การเพิ่มผลิตภาพกระบวนการผลิต การจัดตั้งสถาบันกาแฟ ณ ศูนย์ส่งเสริมอุตสาหกรรมภาคที่ 1 กสอ. และการยกระดับให้ภาคเหนือเป็นเมืองไผ่ที่สมบูรณ์แบบ โดยมีมาตรการพิเศษเพื่อขับเคลื่อนเอสเอ็มอีสู่ยุค 4.0 ทั้ง 9 มาตรการเป็นส่วนในการเสริมศักยภาพในพื้นที่ภาคเหนือให้เข้มแข็งยิ่งขึ้นต่อไป ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว